Samuel L. Jackson

Samuel Leroy Jackson američki je glumac i filmski producent. Jackson je postao slavan početkom devedesetih nakon niza zapaženih izvedbi, nakon čega je postao velika filmska zvijezda i kulturna ikona, pojavljujući se u velikom broju uspješnih filmova.

 Biografija 
 Rani život 
Jackson je rođen u Washingtonu. Odrastao je u Chattanoogi (Tennessee) sa svojom majkom, Elizabeth Jackson (djevojački Montgomery), koja je bila radnica u tvornici, a kasnije postala nabavljač opreme za umobolnicu. Njegov otac živio je odvojen od porodice u Kansas Cityju (Missouri) i kasnije umro od alkoholizma; Jackson je oca vidio samo dvaput. Pohađao je Riverside High, školu u kojoj je vladala rasna segregacija. Svirao je rog i trubu u školskom orkestru. Kasnije se upisao na Morehouse College u Atlanti (Georgia). Diplomirao je 1972.

 Uključenost u Pokret za građanska prava 
Nakon ubistva Martina Luthera Kinga 1968, Jackson je prisustvovao pogrebu u Atlanti kao jedan od službenika. Nakon toga je odletio u Memphis kako bi se priključio protestnom maršu za izjednačavanje prava. U intervjuu za Parade otkrio je: "Bio sam ljut zbog ubistva, ali nisam bio šokiran. Znao sam da će se nešto promijeniti - ne mirni protesti, ne mirna koegzistencija." 1969. godine Jackson i nekoliko starijih studenata držali su nekoliko članova uprave Morehouse Collegea kao taoce na kampusu, zahtijevajući reforme u nastavnom planu i upravi. Fakultet je na kraju pristao, ali je Jackson zbog svojih djela suspendiran na 2 godine (iako se kasnije vratio i zaradio diplomu, 1972). Jackson je odlučio ostati u Atlanti, gdje je upoznao Stokelyja Carmichaela, H. Rap Browna i druge aktiviste iz pokreta Crna snaga. Jackson je u istom intervjuu za Parade otkrio da se uključenjem u pokret počeo osjećati osnaženim, posebno kad je grupa počela kupovati oružje. Međutim, prije nego što je Jackson uopće mogao biti umiješan u bilo kakvu značajniju oružanu borbu, majka ga je poslala u Los Angeles nakon što joj je FBI rekao da će umrijeti za manje od godinu dana ako ostane u Crnoj snazi.

 Glumačka karijera 
 1970-e i 1980-e 
Jackson se prvo odlučio upisati na Morehouse College kako bi studirao arhitekturu, ali nakon što je održao nekoliko javnih govora i pojavio se u verziji The Threepenny Opere, prebacio se na dramu. Počeo je u raznim dramama, kao što su Home i A Soldier's Play. Pojavio se i u nekoliko TV-filmova, a njegov prvi dugometražni film bio je Together for Days (1972). Nakon ovih prvih uloga, 1976. se odlučio preseliti iz Atlante u New York, gdje je proveo sljedećih 10 godina pojavljujući se u pozorišnim komadima, kao što su The Piano Lesson i Two Trains Running. Postao je ovisan o alkoholu i kokainu, zbog čega nije mogao nastupiti u dvije predstave na Broadwayu. Jacksonu je u njegovoj ranoj karijeri, uglavnom u malim ulogama u filmovima, kao što su Princ otkriva Ameriku i razni TV-filmovi, kao mentor pomagao Morgan Freeman. Nakon nastupa u predstavi A Soldier's Play (1981), Jackson se upoznao s režiserom početnikom Spikeom Leejem, koji će mu kasnije dati male uloge u filmovima Školski dani (1988) i Učini pravu stvar (1989). 1990. pojavio se u maloj ulozi u filmu Martina Scorsesea Dobri momci, kao stvarni mafijaški saradnik Stacks Edwards.

 1990-e 
Nakon dovršetka ovih filmova, Jackson se i dalje drogirao dok se nije predozirao kokainom, a porodica ga je odvela u njujoršku kliniku za odvikavanje. Nakon što se uspješno oporavio, Jackson je glumio u Prašumskoj groznici, kao ovisnik o kokainu i brat relativno mlađeg novog glumca Wesleyja Snipesa. Jackson je tu ulogu nazvao katarzičnom jer se oporavljao od vlastite ovisnosti. Film je bio toliko hvaljen da je Kanski filmski festival 1991. uveo specijalnu nagradu za "sporednog glumca" samo za njega. Nakon ove uloge, Jackson se angažirao na više filmova, uključujući Strictly Business, Juice, Patriotske igre, i dvije komedije: Besmrtno oružje i Amos i Andrew. Nakon rada na tim filmovima, Jackson je započeo saradnju sa Stevenom Spielbergom u Jurskom parku. U Paklenom šundu Quentina Tarantina igrao je veću ulogu. To je vjerovatno Jacksonova najpoznatija uloga, ponajviše zbog njegovih monologa i dijaloga sa Johnom Travoltom. Uloga mu je donijela nominaciju za Oscar za najbolju sporednu mušku ulogu i nagradu BAFTA za najboljeg sporednog glumca.

Nakon niza neuspješnih filmova, kao što su Poljubac smrti, Velika bijela nada i Isiahova sudbina, Jackson je počeo dobijati slabe recenzije od kritičara koji su ga malo prije toga hvalili zbog Paklenog šunda. To je završilo s dva uspješna filma, Vrijeme ubijanja, gdje je portretirao oca kome sude zbog ubistva dvojice muškaraca koji su silovali njegovu kćer, i Umri muški 3, s Bruceom Willisom.

Postavši komercijalna zvijezda, Jackson se 1997. pojavio u tri glavne uloge. U Ubistvu 187 glumio je profesora posvećenog obrazovanju učenika u srednjoj školi u Los Angelesu koji krije strašnu tajnu. Za Eve's Bayou osvojio je nagradu Independent Spirit za najbolji prvi film (kao izvršni filmski producent), zajedno sa scenaristom/režiserom Kasijem Lemmonsom. Opet se udružio s Quentinom Tarantinom i osvojio Srebrnog medvjeda na Berlinskom filmskom festivalu za najboljeg glumca za portret prodavača oružja u Jackie Brown. 1998. radio je s afirmiranim glumcima, kao što su Sharon Stone i Dustin Hoffman u Sferi i Kevinom Spaceyjem u Pregovaraču, igrajući pregovarača za talačke krize koji sam uzima taoce nakon što biva krivo optužen za ubistvo i pronevjeru. 1999. nastupio je u hororu Duboko modro more, i kao Jedi učitelj Mace Windu u filmu Ratovi zvijezda: Fantomska prijetnja Georgea Lucasa. U intervjuu Jackson je tvrdio da nije imao prilike pročitati scenario za film i da nije čuo da glumi lik Macea Windua sve dok nije došao na mjerenje za kostim (govorilo se kako je spreman uzeti bilo koju ulogu, samo da bude dio sage o Ratovima zvijezda).

 2000-e 
mini|Jackson na kanskom filmskom festivalu 2005.

13. juna 2000. dobio je svoju zvijezdu na Hollywoodskoj stazi slavnih. Karijeru u novoj deceniji počeo je kao pukovnik na suđenju u u filmu Ratna pravila, a nakon toga treći put nastupio s Bruceom Willisom u nadnaravnom trileru Neslomljivi. Osim toga, nastupio je i u remakeu filma iz 1971, Shaft. Jacksonov jedini film 2001. bio je Valentinovo špiljskog čovjeka, triler o ubistvu, u kojem je glumio muzičara-beskućnika. Film je režirao Kasi Lemmons, koji je prethodno radio sa Jacksonom na Eve's Bayou. 2002. glumio je liječenog alkoholičara koji pokušava zadržati skrbništvo nad djecom nakon nesreće s likom Bena Afflecka u Kobnom prestrojavanju. Vratio se u Ratovima zvijezda: Klonovi napadaju, gdje je malu ulogu povećao u sporednu. Purpurni svjetlosni mač Macea Windua bio je rezultat Jacksonove sugestije; htio je biti siguran da će se njegov lik isticati u masovnoj sceni bitke. Jackson se nakon toga pojavio kao agent NSA zajedno s Vinom Dieselom u XXX i kao diler droge koji nosi kilt u Prljavim poslovima. 2003. ponovo je portretirao vojnu ulogu, radeći s Travoltom u Ubojitim namjerama, te policijskog narednika zajedno s Colinom Farrellom u remakeu TV-serije Specijalci. 2004. glumio je mentora Ashley Judd u trileru Zatamnjenje te posudio glas superjunaku Frozoneu u kompjuterski animiranom filmu Izbavitelji. Jackson se ponovno pojavio u Tarantinovom filmu, ovaj put u kameo ulozi u Kill Bill 2.

2005. počela je sportskom dramom Trener Carter, u kojoj je glumio trenera (po uzoru na stvarnog trenera Kena Cartera) posvećenog učenju svojih igrača da je obrazovanje važnije nego košarka. Jackson je nastupio i u dva nastavka, XXX: Stanje pripravnosti i posljednjem nastavku Ratova zvijezda, Ratovi zvijezda: Osveta Sitha. Njegov posljednji film te godine bio je Faca, zajedno uz komičara Eugenea Levyja. 4. novembra 2005. dodijeljena mu je nagrada za životno djelo na Havajskom međunarodnom filmskom festivalu.

2006. je sa Julianne Moore nastupio u velikom hitu Freedomland, gdje je utjelovio detektiva koji pokušava pomoći majci da nađe svoje oteto dijete, dok u isto vrijeme mora ugušiti rasne nerede. Jacksonov drugi film te godine, Zmije u avionu, izazvao je veliko zanimanje nekoliko mjeseci prije objave zbog popisa glumaca i naslova. Jacksonova odluka da nastupi u filmu bila je temeljena isključivo na naslovu. Kako bi skrenuo pažnju na film, iste godine se pojavio u kameo ulozi u muzičkom spotu Snakes on a Plane (Bring It) Cobre Starshipa. Krajem godine pojavio se u filmu Zemlja junaka, kao liječnik koji se vraća iz rata u Iraku i pribjegava alkoholu kako bi se otarasio misli o ratu.

30. januara 2007. na DVD-u je objavljena parodija Boba Sageta Farce of the Penguins u kojoj je Jackson bio pripovjedač. Film je bio podvala za box office uspjeh filma March of the Penguins (u kojem je pripovjedač bio Morgan Freeman). Njegovi posljednji filmovi, objavljeni 2007, jesu Black Snake Moan i horor 1408, sa Johnom Cusackom, adaptacija kratke priče Stephena Kinga.

 Komercijalni uspjeh 
Filmovi u kojima je nastupio u glavnoj ili sporednoj ulozi zaradili su ukupno 2.28 do 3.95 milijardi dolara na sjevernoameričkom box-officeu, što ga postavlja na osmo (računajući samo glavne uloge) ili drugo mjesto najuspješnijih filmskih zvijezda (računajući sporedne uloge); ispred je samo glasovni glumac, Frank Welker. U augustu 2007. Jackson je izjavio kako je George Lucas htio odigrati malu ulogu u filmu Indiana Jones i Kraljevstvo kristalne lubanje kako bi zadržao svoju box office poziciju ispred Harrisona Forda.

 Privatni život 
150px|mini|Jackson na golf turniru 2006.

1980. oženio se glumicom Latanyom Richardson, koju je upoznao dok je pohađao Morehouse College. Par, koji živi u Los Angelesu, ima kćer Zoe, rođenu 1982.

Jackson je strastveni ljubitelj košarke te posebno uživa u nastupima Harlem Globetrottersa i Toronto Raptorsa. Nakon snimanja Prljavih poslova u Liverpoolu, postao je navijač FC Liverpoola. Jackson uživa igrati golf, a govori se da je postao iznimno uspješan. Izjavio je da, ako bi morao izabrati drugu karijeru, "igrao bi golf na PGA turnirima" te da je to jedino mjesto na kojem se može "odjenuti kao svodnik i savršeno se uklapati". Osim toga, rekao je kako u svojim filmskim ugovorima ima klauzulu koja mu dopušta da dva dana sedmično može igrati golf.

Otkrio je kako svaki svoj film gleda u kinima s publikom, tvrdeći: "Još u godinama kad sam nastupao u pozorištu htio sam gledati predstave u kojima nastupam - dok sam bio u njima! Uživam se gledati kako radim."

Jackson je u stvarnom životu ćelav, ali u filmovima uživa nositi razne perike. Ljubitelj je stripova i animea, a u muzičkom spotu Snakes on a Plane (Bring It) Cobra Starshipa može se vidjeti kako čita strip 100 Bullets.

 Filmografija 
 Godina  Naslov  Uloga  Bilješke 1972.  Together for Days  Stan  1981.  Ragtime  član bande  1987.  Eddie Murphy Raw  Eddiejev stric  manja uloga 1988.  Princ otkriva Ameriku  pljačkaš  manja uloga  Školski dani  Leeds  Saradnja sa Spikeom Leejem 1989.  Učini pravu stvar  DJ Mister Señor Love Daddy  Saradnja sa Spikeom Leejem  More ljubavi  crnac  manja uloga 1990.  Dobri momci  Stacks Edwards   Još bolji blues  Madlock  Saradnja sa Spikeom Leejem Def by Temptation  Garth   1991.  Strogo poslovno  Monroe  Prašumska groznica  Gator Purify  Saradnja sa Spikeom Leejem 1992.  Juice  Trip  Patriotske igre  potpukovnik Robby Jackson  Bijeli pijesak  Greg Meeker  1993.  Opasni po društvo  Tat Lawson  Prava romansa  Veliki Don  kameo Besmrtno oružje  narednik Wes Luger  Amos i Andrew  Andrew Sterling  Jurski park  John Raymond Arnold  1994.  Fresh  Sam  Pakleni šund  Jules Winnfield  Nominacija za Oscara 1995.  Poljubac smrti  Calvin Hart  Umri muški 3  Zeus Carver  1996.  Velika bijela nada  Fred Sultan  Vrijeme ubijanja  Carl Lee Hailey  Dugi oproštaj  Mitch Henessey  Teška osmica Jimmy 1997.  Ubistvo 187  Trevor Garfield  Eve's Bayou  Louis Batiste  producent Jackie Brown  Ordell Robbie  1998.  Sfera  dr. Harry Adams  Pregovarač  poručnik Danny Roman  Crvena violina  Charles Morritz  1999.  Ratovi zvijezda: Fantomska prijetnja  Mace Windu  Duboko modro more  Russell Franklin  2000.  Ratna pravila  pukovnik Terry L. Childers  Shaft  John Shaft  Neslomljivi  Elijah Price  2001.  Valentinovo špiljskog čovjeka  Romulus Ledbetter  izvršni producent 2002.  Kobno prestrojavanje  Doyle Gipson  Ratovi zvijezda: Klonovi napadaju  Mace Windu  XXX  agent Augustus Gibbons  Prljavi poslovi  Elmo McElroy  izvršni producent 2003.  Ubojite namjere  West  Specijalci  narednik Dan "Hondo" Harrelson  Kuća izazova  Jack Friar  2004.  Zatamnjenje  John Mills  Kill Bill 2  Rufus  Izbavitelji  Frozone  glas U mojoj zemlji  Langston Whitfield  2005.  Trener Carter  Ken Carter  XXX: Stanje pripravnosti  agent Augustus Gibbons  Ratovi zvijezda: Osveta Sitha  Mace Windu  Faca  Derrick Vann  2006.  Freedomland  Lorenzo Council  Zmije u avionu  Neville Flynn   Zemlja junaka  Will Marsh  2007.  Pingvinska posla  pripovjedač  glas Black Snake Moan  Lazarus  1408  G. Olin   Resurrecting the Champ  Champ  2008.  Jumper  agent Roland Cox  Iron Man  Nick Fury  nepotpisani kameo Ratovi zvijezda: Ratovi klonova  Mace Windu  glas Lakeview Terrace  Abel Turner  Duh  The Octopus  2009.  Quantum Quest: A Cassini Space Odyssey  Fear  glas Nemilosrdni gadovi  pripovjedač  glas

 Vanjski linkovi 


 Biografija 
 Interview with Samuel L. Jackson on Resurrecting the Champ
 Samuel L. Jackson Interview on The Hour with George Stroumboulopoulos

Kategorija:Rođeni 1948.
Kategorija:Biografije, Washington
Kategorija:Američki glumci
Kategorija:Američki filmski producenti
Kategorija:Živi ljudi